b'\n_START_ARTICLE_\nKagyu\n_START_PARAGRAPH_\nKagyu on yksi nelj\xc3\xa4st\xc3\xa4 tiibetil\xc3\xa4isen buddhalaisuuden (vajrayana) koulukunnasta. Se tunnetaan my\xc3\xb6s "suullisena v\xc3\xa4lityslinjana" ja "tahrattoman harjoituksen linjana".\n_START_SECTION_\nAlkuper\xc3\xa4\n_START_PARAGRAPH_\nKagyu-koulukunnan alkul\xc3\xa4htein\xc3\xa4 pidet\xc3\xa4\xc3\xa4n intialaisten mystikkojen Tilopan (988\xe2\x80\x931089) ja Naropan (1016\xe2\x80\x931100) opetuksia. Heid\xc3\xa4n linjansa v\xc3\xa4litti Tiibetiin suuri k\xc3\xa4\xc3\xa4nt\xc3\xa4j\xc3\xa4 Marpa (1012\xe2\x80\x931097). H\xc3\xa4n otti haltuunsa mahamudra ("suuren sinetin") v\xc3\xa4lityslinjan Naropalta. Lis\xc3\xa4ksi h\xc3\xa4n opiskeli intialaisten mestarien Maitripan ja Kukuripan alaisena. Kolmantena matkanaan Intiaan h\xc3\xa4n tapasi Ati\xc5\x9ban (982\xe2\x80\x931054) ja opiskeli Kadampa-mestarien opetuksia (sek\xc3\xa4 Kagyu- ett\xc3\xa4 Gelug-koulukuntien juuret l\xc3\xb6ytyv\xc3\xa4t aikaisemmasta Kadampa-koulukunnasta). Marpa vietti 17 vuotta Intiassa ja h\xc3\xa4net tunnetaan yhten\xc3\xa4 suurista toisen k\xc3\xa4\xc3\xa4nn\xc3\xb6skauden k\xc3\xa4\xc3\xa4nt\xc3\xa4jist\xc3\xa4. Marpan ensisijainen oppilas oli Milarepa (1052\xe2\x80\x931135), er\xc3\xa4s Tibetin suurista uskonnollisista runoilijoista ja meditoijista. Milarepan lukuisten oppilaiden joukossa oli Gampopa, suuri oppinut, joka voidaan tunnustaa Kagyu-koulukunnan todelliseksi perustajaksi erillisen\xc3\xa4 muista tiibetinbuddhalaisuuden koulukunnista. Milarepan oppilaana oli my\xc3\xb6s Rechung Dorje Drakpa, joka tunnetaan my\xc3\xb6s Rechungpana. Gampopan opetuksia seuraten kehittyiv\xc3\xa4t niin sanotut "Nelj\xc3\xa4 suurta" koulukuntaa ja Gampopan oppilaasta Phagmogrupasta "Kahdeksan pient\xc3\xa4" Kagyu-linjaa.'